SL Uradni list Evropske unije L 87/122

DELEGIRANA UREDBA KOMISIJE (EU) 2017/569

z dne 24. maja 2016

o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi za začasno ustavitev trgovanja s finančnimi instrumenti in njihov umik iz trgovanja

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1), ter zlasti desetega pododstavka člena 32(2) in desetega pododstavka člena 52(2) Direktive,

ob upoštevanju naslednjega:

(1) Cilj začasne ustavitve trgovanja s finančnim instrumentom ali njegovega umika iz trgovanja v nekaterih primerih ne bo dosežen, če ne bo začasno ustavljeno tudi trgovanje z izvedenim finančnim instrumentom, ki spada v eno od vrst iz točk 4 do 10 oddelka C Priloge I k Direktivi 2014/65/EU in se nanaša ali sklicuje na zadevni finančni instrument, ali ta izvedeni finančni instrument ne bo umaknjen iz trgovanja.

(2) Pri ugotavljanju, v katerih primerih je povezanost takšna, da je treba začasno ustaviti trgovanje s povezanimi izvedenimi finančnimi instrumenti ali jih umakniti iz trgovanja, bi bilo treba upoštevati trdnost povezave med izvedenim finančnim instrumentom in finančnim instrumentom, s katerim se trgovanje začasno ustavi ali se ga umakne iz trgovanja. V zvezi s tem je treba razlikovati med izvedenim finančnim instrumentom, katerega cena ali vrednost je odvisna od cene ali vrednosti edinega osnovnega finančnega instrumenta, in izvedenimi finančnimi instrumenti, katerih cena ali vrednost je odvisna od več vhodnih cen, na primer izvedenimi finančnimi instrumenti, ki se nanašajo na indeks ali košarico finančnih instrumentov.

(3) Treba bi bilo šteti, da je nezmožnost določitve pravilne cene povezanih izvedenih finančnih instrumentov, ki ustvarja motnje na trgu, najmočnejša v primerih, ko se izvedeni finančni instrument nanaša ali sklicuje na samo en osnovni finančni instrument. Če se izvedeni finančni instrument nanaša ali sklicuje na košarico finančnih instrumentov ali na indeks, v sklopu katerih predstavlja finančni instrument, s katerim je bilo začasno ustavljeno trgovanje, samo en del, bi to manj vplivalo na sposobnost udeležencev na trgu za določitev pravilne cene. Zato bi bilo treba pri razmisleku o splošnem cilju začasne ustavitve trgovanja ali umika iz trgovanja upoštevati značilnosti povezave med izvedenim finančnim instrumentom in osnovnim finančnim instrumentom.

(4) Upoštevati bi bilo treba, da mora upravljavec trga zagotavljati pošteno, pravilno in učinkovito trgovanje na svojem trgu. Upravljavec trga bo moral zunaj področja uporabe te uredbe oceniti, ali začasna ustavitev trgovanja z osnovnim finančnim instrumentom ali njegov umik iz trgovanja ogroža pošteno in pravilno trgovanje z izvedenim finančnim instrumentom na njegovem mestu trgovanja, vključno s sprejetjem ustreznih ukrepov, kot so začasna ustavitev trgovanja s povezanimi izvedenimi finančnimi instrumenti ali njihov umik iz trgovanja na lastno pobudo.

(5) Člen 32(2) in člen 52(2) Direktive 2014/65/EU bi bilo treba dosledno uporabljati za različne vrste mest trgovanja. Člena sta tesno povezana, saj obravnavata podrobno opredelitev začasnih ustavitev in umikov na različnih vrstah mest trgovanja. Za zagotovitev usklajene uporabe teh določb, ki bi morale začeti veljati hkrati, ter za omogočanje celovitega pregleda nad določbami zainteresiranim stranem in zlasti tistim, za katere obveznosti veljajo, je treba regulativne tehnične standarde, pripravljene v skladu s členom 32(2) in členom 52(2) Direktive 2014/65/EU, združiti v eni sami uredbi.

(6) Zaradi doslednosti in zagotavljanja nemotenega delovanja finančnih trgov je nujno, da določbe iz te uredbe in povezane nacionalne določbe, s katerimi se Direktiva 2014/65/EU prenaša v nacionalno zakonodajo, veljajo od istega datuma.

(7) Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).

(8) ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Povezava med izvedenim finančnim instrumentom, ki se nanaša ali sklicuje na finančni instrument, s katerim je bilo trgovanje začasno ustavljeno ali je bil umaknjen iz trgovanja, in prvotnim finančnim instrumentom

Upravljavec reguliranega trga in investicijsko podjetje ali upravljavec trga, ki upravlja večstranski sistem trgovanja (MTF) ali organizirani sistem trgovanja (OTF), začasno ustavijo trgovanje z izvedenim finančnim instrumentom iz točk 4 do 10 oddelka C Priloge I k Direktivi 2014/65/EU ali ga umaknejo iz trgovanja, če se ta izvedeni finančni instrument nanaša ali sklicuje na en sam finančni instrument in je bilo trgovanje s tem finančnim instrumentom začasno ustavljeno ali je bil umaknjen iz trgovanja.

Člen 2

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 3. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 24. maja 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 349.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).